62020TJ0194_RES
Asia T-194/20
JF
vastaan
EUCAP Somalia
Unionin yleisen tuomioistuimen tuomio (laajennettu seitsemäs jaosto) 13.7.2022
Välityslauseke – EUCAP Somalian kansainväliseen henkilöstöön kuuluva sopimussuhteinen toimihenkilö – Yhteisen ulko- ja turvallisuuspolitiikan alaan kuuluva operaatio – Työsopimuksen uusimatta jättäminen Yhdistyneen kuningaskunnan unionista eroamisen johdosta – Oikeus tulla kuulluksi – Yhdenvertainen kohtelu – Kansalaisuuteen perustuvan syrjinnän kielto – Yhdistyneen kuningaskunnan eroamista unionista koskevassa sopimuksessa määrätty siirtymäkausi – Kumoamiskanne – Vahingonkorvauskanne – Sopimukseen erottamattomasti kuuluvat toimet – Tutkimatta jättäminen.
Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Toimet, jotka koskevat yhteisen ulko- ja turvallisuuspolitiikan alaan kuuluvaan operaatioon osallistuvan kansainväliseen henkilöstöön kuuluvan sopimussuhteisen toimihenkilön työsopimuksen uusimatta jättämistä Yhdistyneen kuningaskunnan unionista eroamisen johdosta – Poissulkeminen – Toimet, joilla ei ole sitovia oikeusvaikutuksia asianosaisten välisen sopimussuhteen ulkopuolella ja jotka eivät edellytä sopimuspuolena olevalle toimielimelle myönnettyjen julkisen vallan valtaoikeuksien käyttöä – Tutkimatta jättäminen
[SEU 50 artiklan 3 kohta; SEUT 263 artikla; neuvoston päätöksen 2012/389/YUTP, sellaisena kuin se on muutettuna päätöksellä (YUTP) 2018/1942, 7 artiklan 4 kohta]
(ks. 27, 29, 40 ja 41 kohta)
Vahingonkorvauskanne – Unionin tuomioistuinten toimivalta – Rajat – Esitetyn vastuun luonne – Unionin tuomioistuinten suorittama tutkinta – Vaatimus, jonka kohteena on unionin sopimussuhteen ulkopuolinen vastuu toimista, jotka kuuluvat yhteisen ulko- ja turvallisuuspolitiikan alaan työsopimuksen puitteissa – Tutkimatta jättäminen
[SEUT 268 artikla; neuvoston päätös 2012/389/YUTP, sellaisena kuin se on muutettuna päätöksellä (YUTP) 2018/194]
(ks. 42–47 kohta)
Oikeudenkäyntimenettely – Asian jättäminen unionin yleisen tuomioistuimen käsiteltäväksi välityslausekkeen nojalla – Toimet, jotka koskevat yhteisen ulko- ja turvallisuuspolitiikan alaan kuuluvaan operaatioon osallistuvan kansainväliseen henkilöstöön kuuluvan sopimussuhteisen toimihenkilön työsopimuksen uusimatta jättämistä Yhdistyneen kuningaskunnan unionista eroamisen johdosta – Sopimussuhteeseen perustuvaa vastuuta koskeva kanne – Sovellettavan lainsäädännön määrittäminen – Työsopimus, jossa ei määritellä sovellettavaa lainsäädäntöä – Kanteen tutkiminen ainoastaan työsopimuksen ja perusoikeuskirjan perusteella ja yleisten oikeusperiaatteiden valossa – Tutkittavaksi ottaminen
[SEU 50 artikla; SEUT 272 artikla ja 340 artiklan ensimmäinen alakohta; Euroopan unionin perusoikeuskirja; Euroopan parlamentin ja neuvoston asetus N:o 593/2008; neuvoston päätös 2012/389/YUTP, sellaisena kuin se on muutettuna päätöksellä (YUTP) 2018/1942]
(ks. 51–59 kohta)
Oikeudenkäyntimenettely – Asian jättäminen unionin yleisen tuomioistuimen käsiteltäväksi välityslausekkeen nojalla – Soveltamisala – Sellaisten toimien tuomioistuinvalvonta, jotka koskevat yhteisen ulko- ja turvallisuuspolitiikan alaan kuuluvaan operaatioon osallistuvan kansainväliseen henkilöstöön kuuluvan sopimussuhteisen toimihenkilön työsopimuksen uusimatta jättämistä Yhdistyneen kuningaskunnan unionista eroamisen johdosta – Toimivalta tutkia kanneperusteita, jotka perustuvat perusoikeuskirjalla taattujen periaatteiden ja unionin oikeuden yleisten periaatteiden loukkaamiseen – Tutkittavaksi ottaminen – Tehokasta oikeussuojaa koskevan oikeuden kunnioittaminen
[SEUT 272 artikla; Euroopan unionin perusoikeuskirjan 20 ja 21 artikla, 41 artiklan 2 kohdan a alakohta sekä 47 artikla; neuvoston päätös 2012/389/YUTP, sellaisena kuin se on muutettuna päätöksellä (YUTP) 2018/1942]
(ks. 69–71 kohta)
Yhteinen ulko- ja turvallisuuspolitiikka – Euroopan unionin siviilioperaatiot – Henkilökunta – Kansainvälinen siviilihenkilöstö – Toimet, jotka koskevat kansainväliseen henkilöstöön kuuluvan sopimussuhteisen toimihenkilön työsopimuksen uusimatta jättämistä Yhdistyneen kuningaskunnan unionista eroamisen johdosta – Mainittujen toimien antaminen asianomaista kuulematta – Kuulluksi tulemisen oikeuden loukkaaminen – Loukkaamista ei ole tapahtunut
[SEU 50 artikla; Euroopan unionin perusoikeuskirjan 41 artiklan 2 kohdan a alakohta; neuvoston päätöksen 2012/389/YUTP, sellaisena kuin se on muutettuna päätöksellä (YUTP) 2018/1942, 7 artiklan 4 kohta]
(ks. 76–96 kohta)
Toimielinten toimet – Perustelut – Velvollisuus – Soveltamisala – Sopimuksen puitteissa annetut toimet – Alkuperäisen perustelun korvaaminen aivan uudella perustelulla oikeusriidan käsittelyvaiheessa, mitä ei voida hyväksyä
[SEUT 296 artikla; Euroopan unionin perusoikeuskirjan 41 artiklan 2 kohdan c alakohta]
(ks. 102 ja 103 kohta)
Yhteinen ulko- ja turvallisuuspolitiikka – Euroopan unionin siviilioperaatiot – Henkilökunta – Kansainvälinen siviilihenkilöstö – Kansainväliseen henkilöstöön kuuluvan sopimussuhteisen toimihenkilön, joka on Yhdistyneen kuningaskunnan kansalainen, työsopimuksen uusimatta jättäminen Yhdistyneen kuningaskunnan unionista eroamisen johdosta – Unionista eroamista koskevan menettelyn aloittaneen valtion kansalaisia olevien toimihenkilöiden ja jonkin toisen jäsenvaltion kansalaisia olevien toimihenkilöiden tilanne ei ole rinnastettavissa toisiinsa – Kansalaisuuteen perustuva syrjintä – Syrjintää ei ole tapahtunut
[SEU 50 artikla; Euroopan unionin perusoikeuskirjan 21 artikla; neuvoston päätöksen 2012/389/YUTP, sellaisena kuin se on muutettuna päätöksellä (YUTP) 2018/1942, 7 artiklan 3 kohta]
(ks. 115–119 kohta)
Yhteinen ulko- ja turvallisuuspolitiikka – Euroopan unionin siviilioperaatiot – Henkilökunta – Kansainvälinen siviilihenkilöstö – Toimet, jotka koskevat kansainväliseen henkilöstöön kuuluvan sopimussuhteisen toimihenkilön työsopimuksen uusimatta jättämistä Yhdistyneen kuningaskunnan unionista eroamisen johdosta – Yhdistyneen kuningaskunnan eroamisesta Euroopan unionista ja Euratomista tehdyn sopimuksen olennaisten määräysten voimaantulo mainittujen toimien antamisen jälkeen – Mahdollisuus vedota mainittuihin määräyksiin – Vedottavuuden puuttuminen
[SEU 50 artikla; SEUT 272 artikla; Yhdistyneen kuningaskunnan eroamisesta Euroopan unionista ja Euratomista tehdyn sopimuksen 127 artiklan 2 ja 6 kohta sekä 129 artiklan 7 kohta; neuvoston päätös 2012/389/YUTP, sellaisena kuin se on muutettuna päätöksellä (YUTP) 2018/1942]
(ks. 131–137 kohta)
Tiivistelmä
Yhdistyneen kuningaskunnan kansalainen kantaja JF allekirjoitti EUCAP Somalian, (
1
) joka on Euroopan unionin operaatio ja jonka tavoitteena on avustaa Somaliaa sen meriturvallisuuteen liittyvien valmiuksien vahvistamisessa, kanssa useita perättäisiä määräaikaisia työsopimuksia, joiden nojalla hänet otettiin palvelukseen kansainväliseen henkilöstöön kuuluvana sopimussuhteisena toimihenkilönä.
Hänen viimeisessä työsopimuksessaan, joka päättyi 31.1.2020, määrättiin, että sopimus voitaisiin irtisanoa ennen sen voimassaoloaan päättymistä, jos Yhdistynyt kuningaskunta eroaisi Euroopan unionin jäsenyydestä.
EUCAP Somalia -operaation johtaja ilmoitti 18.1.2020 päivätyllä ilmoituksella operaation kansainväliseen henkilöstöön kuuluville Yhdistyneen kuningaskunnan kansalaisia oleville sopimussuhteisille toimihenkilöille, kuten myös kantajalle, että koska Yhdistynyt kuningaskunta todennäköisesti eroaisi unionista 31.1.2020, heidän työsopimuksensa päättyisi kyseisenä päivänä. Mainittu johtaja vahvisti 29.1.2020 päivätyllä kirjeellä JF:lle, ettei hänen työsopimustaan uusittaisi sen voimassaolon päättymisen jälkeen vaan että se päättyisi 31.1.2020 sillä perusteella, että Yhdistynyt kuningaskunta eroaa unionista.
Kantaja JF vaatii kanteessaan ensisijaisesti SEUT 263 ja SEUT 268 artiklan perusteella, että 18.1.2020 päivätty ilmoitus ja 29.1.2020 päivätty kirje (jäljempänä yhdessä riidanalaiset toimet) kumotaan ja että hänelle korvataan mainittujen toimien hänelle väitetysti aiheuttamat vahingot EUCAP Somalian sopimussuhteen ulkopuolisen vastuun nojalla, ja toissijaisesti SEUT 272 artiklan perusteella, että riidanalaiset toimet todetaan lainvastaisiksi ja että hänelle korvataan niin ikään samat vahingot EUCAP Somalian sopimusperusteisen vastuun perusteella.
Unionin yleinen tuomioistuin hylkää laajennetussa jaostossa antamallaan tuomiolla JF:n kanteen kokonaisuudessaan. Se täydentää tässä yhteydessä oikeuskäytäntöä lausumalla etenkin kanteen tutkittavaksi ottamisesta ja luonteesta sekä mahdollisuudesta jättää tietyin edellytyksin määrittelemättä sovellettavaa kansallista lainsäädäntöä sopimusriidan ratkaisemiseksi. Se tarkastelee myös kanneperusteita, jotka perustuvat unionin oikeuden rikkomiseen kyseisen sopimusriidan yhteydessä, sekä täsmentää kansalaisuuteen perustuvan syrjintäkiellon periaatteen soveltamista käsiteltävään asiaan.
Unionin yleisen tuomioistuimen suorittama arviointi
Kanteen tutkittavaksi ottamisesta sanottakoon ensinnäkin, että unionin yleinen tuomioistuin jättää riidanalaisten toimien kumoamista koskevan SEUT 263 artiklaan perustuvan vaatimuksen tutkimatta. Se huomauttaa erityisesti, että EUCAP Somalian kansainvälisen henkilöstön työehdot sekä oikeudet ja velvollisuudet määritellään sopimuksella, joten kantajan ja EUCAP Somalian välinen työsuhde oli sopimusperusteinen. Unionin yleinen tuomioistuin toteaa vielä, että EUCAP Somalia -operaation johtaja vahvisti riidanalaisilla toimilla kantajalle tämän työsopimuksen päättymisajankohdan sellaisena kuin siitä oli sovittu työsopimuksessa Yhdistyneen kuningaskunnan unionista eroamisen johdosta, mikä oli sopimuksen päättymisen sopimusperusteinen syy. Mainittu tuomioistuin päättelee tästä, että kyseisillä toimilla ei ole tarkoitus saada aikaan sitovia oikeusvaikutuksia, jotka jäisivät kantajan ja EUCAP Somalian välisen sopimussuhteen ulkopuolelle siten, että viimeksi mainittu käyttäisi julkisen vallan valtaoikeuksia. Kyseiset toimet ovat siis sopimusperusteisia, eikä niiden kumoamista voida vaatia SEUT 263 artiklan perusteella.
Toiseksi unionin yleinen tuomioistuin jättää tutkimatta SEUT 268 artiklaan perustuvan vahingonkorvausvaatimuksen, jonka kohteena on sopimussuhteen ulkopuolinen unionin vastuu EUCAP Somalian toimista. Vaatimukseen liittyy todellinen sopimusoikeudellinen asiayhteys, joten se kuuluu unionin sopimusperusteisen vastuun alaan.
Kolmanneksi unionin yleinen tuomioistuin katsoo, että kanne voidaan ottaa tutkittavaksi siltä osin kuin se perustuu toissijaisesti SEUT 272 artiklaan. Se täsmentää, että kantaja vetoaa mainittuun määräykseen perustuvien vaatimustensa tueksi sääntöihin, joita unionin hallintoelimet ovat velvollisia noudattamaan sopimuksen puitteissa, sillä kantaja esittää kanneperusteita, jotka perustuvat erityisesti kuulluksi tulemisen oikeuden sekä yhdenvertaisen kohtelun periaatteen ja syrjintäkiellon periaatteen (
2
) loukkaamiseen, sekä kanneperusteen, joka perustuu unionin oikeuden yleisen periaatteen eli luottamuksensuojan periaatteen loukkaamiseen. Jotta ei loukattaisi tehokkaan oikeussuojan periaatetta, kantajaa ei siis voida estää vetoamasta vaatimustensa tueksi näiden periaatteiden loukkaamiseen sillä perusteella, että tämä voisi pätevästi vedota ainoastaan sopimuksensa ehtojen täyttämättä jättämiseen tai sopimukseen sovellettavan lainsäädännön rikkomiseen. (
3
)
Sovellettavan lainsäädännön osalta unionin yleinen tuomioistuin muistuttaa periaatteesta, jonka mukaan sopimussuhteeseen perustuva unionin vastuu määräytyy sopimukseen sovellettavan lain mukaan. (
4
) Se ei kuitenkaan pidä tarpeellisena määrittää käsiteltävään oikeusriitaan sovellettavaa kansallista lainsäädäntöä, sillä käsiteltävä oikeusriita voidaan ratkaista työsopimuksen, EUCAP Somalian vakiotoimintamenettelyjen, joihin työsopimuksessa viitataan, sekä perusoikeuskirjan ja unionin oikeuden yleisten periaatteiden perusteella. Unionin yleinen tuomioistuin panee tässä yhteydessä merkille etenkin sen, että kantaja vetoaa SEUT 272 artiklaan perustuvien toissijaisten vaatimustensa tueksi yksinomaan kanneperusteisiin, jotka perustuvat unionin oikeuden ja erityisesti unionin oikeuden yleisten periaatteiden sekä perusoikeuskirjan loukkaamiseen. Käsiteltävän oikeusriidan ratkaisemisen kannalta ei toisaalta näytä tarpeelliselta soveltaa kansallisen lainsäädännön pakottavia säännöksiä.
Unionin yleinen tuomioistuin toteaa ensinnäkin asiakysymyksessä kuulluksi tulemisen oikeuden loukkaamisesta, että sopimusehdoista eikä EUCAP Somalian vakiotoimintamenettelyistä, joihin työsopimuksessa viitataan, ei käy ilmi, että operaation johtajan velvollisuutena oli kuulla JF:tä ennen 18.1.2020 päivätyn ilmoituksen laatimista. Sama tuomioistuin katsoo niin ikään, että EUCAP Somalian päätös olla käyttämättä mahdollisuutta kantajan työsopimuksen uusimiseen siten kuin tämä käy ilmi riidanalaisista toimista ei ollut perusoikeuskirjan 41 artiklan 2 kohdan a alakohdassa tarkoitettu kantajan vastainen ja häneen epäedullisesti vaikuttanut toimenpide. Kuulluksi tulemisen oikeus mainitussa määräyksessä taatussa merkityksessä ei siis myöskään edellyttänyt, että EUCAP Somalian olisi pitänyt kuulla kantajaa ennen 18.1.2020 päivätyn ilmoituksen laatimista. Unionin yleinen tuomioistuin tähdentää vielä, että vaikka sopimusoikeudellisen kanteen yhteydessä oletetaan, että kantajalla oli oikeus tulla kuulluksi ennen kyseisen ilmoituksen laatimista, menettely ei olisi voinut johtaa eri tulokseen, jos kantaja olisi voinut käyttää tätä oikeutta.
Väitetystä kansalaisuuteen perustuvasta syrjinnästä unionin yleinen tuomioistuin huomauttaa toiseksi, että kantaja, joka unionista eroamista koskevan menettelyn aloittaneen jäsenvaltion kansalaisena ei objektiivisesti katsoen ollut tilanteessa, joka olisi verrattavissa EUCAP Somalian kansainväliseen henkilöstöön kuuluvien jonkin toisen jäsenvaltion kansalaisia olevien sopimussuhteisten toimihenkilöiden tilanteeseen, minkä perusteella operaation johtajalla oli oikeus päättää olla uusimatta kantajan työsopimusta 31.1.2020 jälkeen ilman että tätä voitaisiin pitää kansalaisuuteen perustuvana syrjintänä.
Yhdistyneen kuningaskunnan eroamisesta Euroopan unionista ja Euratomista tehdyn sopimuksen (
5
) väitetystä rikkomisesta riidanalaisilla toimilla unionin yleinen tuomioistuin huomauttaa sopimusoikeudellisen kanteen yhteydessä, että erosopimuksen määräyksillä, jotka ovat merkityksellisiä käsiteltävässä asiassa, säännellään edellytyksiä, joiden täyttyessä unionin oikeutta sovelletaan Yhdistyneessä kuningaskunnassa siirtymäkauden aikana, ja niitä on siten pidettävä aineellisoikeudellisina sääntöinä. Koska näitä sääntöjä ei kuitenkaan sovelleta ennen erosopimuksen voimaantulopäivää syntyneisiin oikeudellisiin tilanteisiin ja riidanalaiset toimet on annettu ennen mainittua päivämäärää, erosopimuksen rikkomista ei voida todeta.
(
1
)	EUCAP Somalia on perustettu Euroopan unionin valmiuksien kehittämistä koskevasta operaatiosta Somaliassa (EUCAP Somalia) (EUVL 2012, L 187, s. 40) 16.7.2012 annetulla neuvoston päätöksellä, sellaisena kuin se on muutettuna 10.12.2018 tehdyllä neuvoston päätöksellä (YUTP) 2018/1942 (EUVL 2018, L 314, s. 56).
(
2
)	Nämä oikeudet on taattu Euroopan unionin perusoikeuskirjan (jäljempänä peruskirja) 41 artiklan 2 kohdan a alakohdassa sekä 20 ja 21 artiklassa.
(
3
)	Tuomiossa 16.7.2020, ADR Center v. komissio (C-584/17 P, EU:C:2020:576, 85–89 kohta) tarkoitetulla tavalla.
(
4
)	SEUT 340 artiklan ensimmäinen alakohta.
(
5
)	Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL 2020, L 29, s. 7) tuli voimaan 1.2.2020.